Viinakauppa.eu:ta Tallinnasta käsin pyörittäneen Antti Helanderin mukaan Viro on täysin Suomen ohjailtavissa myös alkoholiasioissa.

Virolais-suomalaisen yhteisoperaation seurauksena Helanderin yltäkylläinen viinakauppiaan elämä Virossa vaihtui vankilaan Suomessa, ja suuriin korvausvaatimuksiin.

Silti hän ajaa yhä 120 000 euroa maksavalla maasturilla.

Tullipäällikkö Maritta Haapasalmi kommentoi Viron viinarallia Iltalehdelle kaksi vuotta sitten.

Antti Helander on Suomen tunnetuin alkoholin nettikauppias. Hän ehti pyörittI Viinakauppa.eu-myymäläänsä Tallinnasta käsin vain noin vuoden, vuodesta 2014 loppuvuoteen 2015, mutta tuon työrupeaman käsittely jatkuu yhä Suomen oikeusistuimissa.

Viime viikolla valmistunut hovioikeuden päätös määrää Helanderille kahden vuoden ja kahdeksan kuukauden ehdottoman vankeusrangaistuksen törkeistä veropetoksista. Korvauksia Helanderin ja hänen liikekumppaninsa on maksettava Suomen tullille ja verohallinnolle melkein puoli miljoonaa euroa.

Korvaukset perustuvat Helanderin ja hänen toverinsa Suomelle maksamatta jättämiin veroihin.

- Liikekumppanikseni nimetyllä miehellä tosin ei todellisuudessa ollut mitään tekemistä Virossa pyörittämäni bisneksen kanssa, väittää Helander.

”Nostin palkkaa 10 000 euroa/kk”

Ankarasta tuomiosta huolimatta Helander, 30, vaikuttaa pirteältä aamukahvilla Helsingissä. Kahville hän on saapunut valkoisella Range Roverilla, jonka hinnaksi hän kertoo 120 000 euroa.

- Pidän autoista ja pidän mukavasta elämästä. Pitäisi varmaan käydä taas katsomassa Viron autojani. Minulla on Tallinnassa kaverini tallissa kaksi todella upeaa peliä, Helander kertoo.

- Suomessa olen vaihtanut autoa lyhyen ajan sisään kahdeksan kertaa. Autot ovat kaverieni nimissä. Tarvittaessa he myyvät niitä eteenpäin.

Hienoja autoja Helanderilla oli myös hänen asuessaan Tallinnassa - ja jo sitä ennen kun hän teki siellä kaikenlaisia bisneksiä jo 2000-luvun alkuvuosista lähtien.

Hän ei salaile eläneensä Tallinnassa erittäin yltäkylläistä elämää aina siihen saakka kun Viron ja Suomen viranomaisten yhteinen iskuryhmä tunkeutui hänen Tallinnan asuntoonsa marraskuussa 2015.

- Viinakauppa.eu:n myynti oli koko ajan kasvussa ja viime vaiheessa myin juomia jo yli 30 000 eurolla viikossa. Maksoin itselleni 10 000 euron kuukausipalkkaa, joka Virossa kieltämättä on iso raha, Helander toteaa.

Sitten rysähti. Yhteensä kymmenisen virolaista ja suomalaista poliisia, tullimiestä ja verotarkastajaa vei Helanderin mukanaan.

Hän vietti ensin kolme viikkoa Tallinnan poliisivankilassa ennen kuin keskusrikospoliisi haki hänet Suomeen Pasilan poliisivankilaan. Lopulta hän päätyi Vantaan vankilaan.

Yhteensä Helander istui tutkintavankeudessa neljä ja puoli kuukautta.

”En maksanut suojelurahaa”

Helander myöntää, ettei hänen kiinniottonsa kaksi vuotta sitten tullut hänelle täytenä yllätyksenä. Hän oli tuntenut itseensä kohdistuvan paineen kasvavan.

- Viron vero- ja tulliviraston virkailijat olivat seuranneet minua Virossa jo jonkin aikaa. Kun lähdin autolla vaikka Narvaan, niin verottajan auto oli kintereillä. Lopulta marssin verovirastoon ja kysyin, että miksi te minua seuraatte?

Helander sanoo, että hänellä oli Virossa aina seuranaan ”pari kaveria Lasnamäeltä” ja että hänen asuntonsa oli turvallisuusalan ammattilaisten valvonnan alla. Viinakauppiaan elämässä oli omat riskinsä.

- Suomessa ei aina ymmärretä, että Virossa liiketoimintaympäristö on erilainen kuin Suomessa. Virossa ei pärjää samoilla opeilla kuin Suomessa. Olimme avaamassa uutta myymälää Tallinnaan vuoden 2015 puolella kun ovesta tuli sisään miehiä, jotka vaativat meiltä suojelurahaa. Hetken aikaa keskusteltuamme he ymmärsivät, että meidän kaverimme ovat kovempia poikia kuin he.

Viinakauppa.eu tuli Suomessa tunnetuksi räväköistä mainoksistaan ja siitä, että sosiaalisessa mediassa se pottuili avoimesti Suomen sosiaali- ja terveysalan lupa- ja valvontavirastolle Valviralle sekä tullille.

Viinakauppa.eu lanseerasi tuolloiselle sisäministerille Päivi Räsäselle irvailleen Räsäskaya-vodkan ja muun muassa lanseerasi kampanjan ”Pimeetä viinaa ja pikkusuolasta”, jossa ison viinalastin ostajille luvattiin kaupan päälle pussi sipsejä.

Viinakauppa.eu myi viinaa erikoistarjouksin ja jakoi tilaajille paitoja, joissa luki isolla ”trokari”.

- Minun puoleltani kyse oli vain markkinoinnista. Saimme mainoksillamme valtavasti huomiota Suomessa ja Suomen medioissa, mikä tietenkin lisäsi myyntiä. Etenkään Suomen tullissa ei tempauksiini kuitenkaan suhtauduttu huumorilla.

Juomat Viinakauppa toimitti Suomessa kotiovelle saakka. Sitä Helander ei peitellyt, että Suomeen tilatuista juomista ei maksettu veroja Suomessa. Hän tulkitsi EU:n verolakeja ja etä- ja kaukomyynnin määritelmiä eri tavalla kuin Suomen valtio.

Helanderin mukaan osa hänen Suomeen lähettämistään paketeista alkoi kadota tai niiden sisältöä rikkoutui matkalla. Kaupanteko hidastui kun paketteja seisoi tullissa ”tutkittavana”.

- Siitä huolimatta se tuli yllätyksenä, kuinka isolla voimalla kotiini iskettiin. Viranomaisilla oli jopa mukanaan rahaa vainuava koira. Pakko todeta, että kovin hyvin se ei työtään tehnyt kun ei haistanut kymppitonnia lipastostani.

”Viro ei halunnut luovuttaa”

Yllätyksenä isku tuli Helanderin vaimolle ja heidän tuolloin kaksivuotiaalle lapselleen. Helander vietiin selliin suoraan kiinniotosta ilman että hän olisi saanut tavata edes perhettään.

- Siihen väliin jäi kuitenkin kahdeksan tunnin aikaikkuna. Viranomaiset tulivat kotiini aamulla yhdeksältä, mutta lähdin pakoon. Lopulta minut otettiin kiinni vanhasta kaupungista iltaviiden aikaan. Siinä välissä olin ehtinyt myydä autojani ja muuta omaisuuttani ja järjestää rahaa perheelleni, Helander kertoo avoimesti.

Helanderin mukaan hänen avioliittonsa ei ole kestänyt perheenpään kärhämöintiä virkavallan kanssa, vaan liitto on päättynyt eroon.

Helanderin oman arvion mukaan suomalaisviranomaisten harvinaislaatuinen operaatio Tallinnassa ei mennyt loppujen lopuksi aivan putkeen. Hän uskoo, ettei Viro ollut erityisen halukas luovuttamaan häntä Suomeen.

- Yleensä luovutusasia saadaan hoidettua 7-10 päivässä, mutta minä istuin Tallinnassa kolme viikkoa. Tallinnan poliisivankilan henkilökuntakin ihmetteli, että onpa kumma jos viinanmyynnistä voi joutua vankilaan.

Helanderin mukaan Viron vankilassa oli paremmat oltavat kuin suomalaisissa vankiloissa.

- Tallinnassa sain kolme lämmintä ateriaa päivässä ja pääsin joka päivä suihkuun. Suomessa oli ruoka niukempaa ja heikompaa ja suihkuun pääsi vain pari kertaa viikossa. Sellit sinänsä olivat samanlaisia.

Vantaalla Helanderia pidettiin hänen omien sanojensa mukaan ”kopissa” eli eristyksissä 23 tuntia vuorokaudessa, kunnes tuomari purki rajoitukset ja hän muun muassa pääsi käyttämään puhelinta.

- Lepokotejahan vankilat ovat. Siellä on hyvä huilia ja tavata uusia kavereita. Jos joudun istumaan tuomioni, niin minulla on sitä jäljellä noin vuosi ja neljä kuukautta. Istun sen mukisematta, jos niikseen tulee. Ensin tosin valitan korkeimpaan oikeuteen.

Helander kertoo myös harkitsevansa valitusta EU-tuomioistuimeen.

Antti Helander sai kovan tuomion nettiviinakaupasta. SAMI LOTILA

”Virosta ei saa perittyä”

Antti Helander sanoo elävänsä nyt tuloilla, jotka hän saa Virosta ja muista Baltian maista. Hän sanoo olevansa tälläkin hetkellä mukana alkoholibisneksessä, mutta ei paljasta yksityiskohtia.

- Suomessa tuskin teen töitä enää koskaan. Virossa sen sijaan aion lanseerata oman Trokari-viinan ja sen jälkeen ainakin ginin ja viskin. Saan juomat varmasti myyntiin Virossa, sillä siellä olen aina maksanut tavarantoimittajien saatavat.

Helander sanoo tuntevansa Viron henkiseksi kodikseen, ja hän on siellä yhä kirjoilla.

Hän myös uskoo, ettei Suomi saisi koskaan perittyä hänelle Suomessa määrättyjä vahingonkorvauksia Virosta.

- Tiedän Virossa paljon vastaavia tapauksia. Juuri siksihän Viro on täynnä suomalaisia talousrikollisia kun sieltä ei saa velkoja takaisin, hän hymähtää.

- Virossa perimistapauksia hoitaa yksityinen yrittäjä ammattinimeltä kohtutäitur, mutta kokemusten mukaan hän ei saa mitään aikaan ainakaan 5-6 vuoteen. Suomalaisten velkojen perinnästä ei ole kiinnostunut myöskään Viron valtio, sillä perintätoimien kohteeksi joutuva suomalainen äänestää jaloillaan ja vie yrityksensä Virosta. Sitä Viro ei halua, sillä mukana menisivät verotulot.

Sitä Helander ei salaile, että jo ennen Viroon siirtymistään hänellä oli Suomessa pitkä lista ulosottotuomioita. Hän sanoo, että nyt ne ovat osin jo vanhentuneita.

”Viinaturismi ei lopu”

Helanderin mukaan Viro on virkamiestasolla täysin Suomen pyöritettävissä, ja se pätee alkoholiasioihinkin. Esimerkkinä hän kertoo, miten suomalainen syyttäjä tilasi Viron tullin penkomaan hänen autonsa.

- Suomessa minulle määrätty maastapoistumiskielto oli juuri päättynyt ja matkustin Viroon. Minut pysäytettiin Tallinnan tullissa, ja autoni käännettiin täysin ympäri. Penkitkin otettiin irti ja rahakoira oli taas haistelemassa. Aikaa siihen kului kaksi ja puoli tuntia, mutta mitään ei löytynyt. Tullimiehet kertoivat, että syyttäjä Suomesta oli soittanut ja pyytänyt tutkimaan minut.

Helander myöntää, että nettiviinakauppa Virosta Suomeen on kuivunut nyt kokoon. Vielä pari vuotta sitten Virossa toimi jopa kymmeniä alkoholia Suomeen myyviä nettikauppiaita, mutta enää niitä on vain pari, jos ainuttakaan.

- Ei suomalainen viinaturismi Viroon ole kuitenkaan loppumassa, vaikka niinkin on alettu väittää, hän toteaa.

- Tunnen Tallinnan suurimmat viinakauppiaat ja kaikki kertovat, että myynnit ovat kasvussa. Hintaero Viron ja Suomen välillä ei kutistu koskaan niin pieneksi, ettei juomien hakeminen Tallinnasta tai laivalta kannattaisi. Tai sitten mennään Latviaan saakka - jossa ovat vastassa samat kauppiaat.